Fransiya kompaniyalari Eron temir yo‘llariga 20 mlrd dollar investitsiya qilishga tayyor. Yana 30 mlrd dollar yo‘l transportiga kiritiladi. Bu haqda Iran.ru sayti xabar bermoqda.Eron yo‘llar va shahar qurilishi vaziri Abbos Ohundiyning Fransiyaga tashrifi hamda uning Fransiya vakillari bilan muzokaralaridan so‘ng Fransiya boshqa Yevropa davlatlariga nisbatan tezroq Eron bozoriga chiqish yo‘llarini ko‘ra boshladi. Vazirning bir qator yirik kompaniya vakillari bilan muzokaralari yakunlaridan ma’lum bo‘lishicha, yevropalik investorlar sanksiyalar bekor qilinishidan oldin ushbu voqeaga tayyorgarlik ko‘rib qo‘ymoqda.Ohundiyning safaridan so‘ng Eronga Fransiya temir yo‘lchilik kompaniyalaridan biri Eronga tashrif buyurdi. Ular bilan bir qancha temir yo‘l stansiyalarini rekonstruksiya qilish borasida shartnoma imzolandi.Ta’kidlanishicha, uzoq yillardan buyon birinchi marta Yevropa kompaniyasi Eron temir yo‘llari loyihalarida ishtirok etmoqda.